নরম্যান প্যাট্রিজ
নরম্যান আর্নেস্ট প্যাট্রিজ (ইংরেজি: Norman Partridge; জন্ম: ১০ আগস্ট, ১৯০০ - মৃত্যু: ১০ মার্চ, ১৯৮২) বার্মিংহামের গ্রেট বার এলাকায় জন্মগ্রহণকারী বিখ্যাত ইংরেজ প্রথম-শ্রেণীর ক্রিকেট তারকা ছিলেন। ঘরোয়া প্রথম-শ্রেণীর ইংরেজ কাউন্টি ক্রিকেটে ওয়ারউইকশায়ার দলের প্রতিনিধিত্ব করেছেন। এছাড়াও, কেমব্রিজ বিশ্ববিদ্যালয়ের পক্ষে খেলেছেন তিনি। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ফাস্ট-মিডিয়াম বোলার ছিলেন নরম্যান প্যাট্রিজ। ম্যালভার্ন কলেজের ছাত্র ছিলেন তিনি। ম্যালভার্ন কলেজে অধ্যয়ন শেষে কেমব্রিজের পেমব্রুক কলেজে ভর্তি হন। ১৯২০ সালে এক বছর সেখানে ছিলেন। বৃষ্টিবিঘ্নিত বিশ্ববিদ্যালয়ের খেলায় অংশগ্রহণের মাধ্যমে ব্লু লাভ করেন। প্রথম বিশ্বযুদ্ধের কারণে পূর্ববর্তী মৌসুমে কোন প্রথম-শ্রেণীর ক্রিকেট খেলার আয়োজন করা হয়নি। ফলে, ১৯১৯ সালে উইজডেন কর্তৃক অন্যতম বর্ষসেরা ক্রিকেটারের সম্মাননা লাভ করেন তিনি। ঘরোয়া ক্রিকেটে সফলতা লাভ করলেও টেস্ট ক্রিকেটের ন্যায় আন্তর্জাতিক স্তরের ক্রিকেটে অংশগ্রহণের সুযোগ লাভ হয়নি তার।